După discuția cu Dacian Cioloș, Klaus Iohannis a anunțat pe pagina personală de Facebook măsurile care vor fi luate pentru a se rezolva criza din sistemul sanitar.

"Rezolvarea crizei din sănătate este o prioritate. Nu mai putem permite ca viața oamenilor să fie pusă în pericol. Am stabilit astăzi, împreună cu premierul Dacian Cioloș, un prim set de măsuri concrete menite să facă din spitalele noastre locuri sigure pentru pacienți. Vom avea noi norme de control și testare a dezinfectanților și a condițiilor de sanitație în spitale. Totodată, va fi modificată legislația achizițiilor publice astfel încât în unitățile sanitare să avem materiale care corespund unor standarde clare. Spitalele vor dispune astfel de instrumentele necesare pentru a folosi produse de calitate, care să garanteze siguranța și protecția oamenilor", a scris Iohannis pe Facebook.

Întâlnirea a fost anunțată de Administrația prezidențială printr-un comunicat.

“Președintele României se află în permanentă legătură cu Premierul pentru a evalua criza din sistemul sanitar, deciziile care se iau pentru a rezolva situațiile de urgență, precum și planul de măsuri care trebuie aplicat în vederea gestionării pe termen mediu și lung a problemelor din Sănătate”, se arată în comunicatul remis de Administrația Prezidențială.

Președintele și premierul au decis că este obligatoriu adoptarea unui nou set de norme de control de testare, dar și de modificarea legislației achzițiilor publice în domeniul sanitar.

“Pentru ca incoerența și absența unor proceduri clare să nu mai conducă la situații de genul celei existente în acest moment, cei doi oficiali au convenit că se impune adoptarea unui nou set de norme de control și testare a dezinfectanților și a condițiilor de sanitație în spitale. Totodată, Președintele Klaus Iohannis și Premierul Dacian Cioloș au stabilit că este rapid nevoie de modificarea legislației achizițiilor publice în domeniul sanitar, pentru a asigura un mai bun control al calității produselor achiziționate în spitalele publice din România. Standardizarea achizițiilor va conduce la dotarea unităților sanitare cu materiale conforme care nu pun în pericol viața oamenilor”, informează Administrația Prezidențială.

Totodată, cei doi au avut discuții și despre organizarea Summitului Nato de la Varșovia. În ceea ce privește Summitul NATO din iulie, președintele și premierul au luat în discuție principalele obiective pe care țara noastră trebuie să le urmărească în pregătirea reuniunii, precum și demersurile necesare pentru atingerea acestora.

Discuțiile de astăzi au loc inclusiv în contextul întrevederilor de substanță avute în ultima perioadă cu înalți oficiali SUA și NATO. Mandatul pe care România îl va susține la Varșovia va fi supus validării în cadrul viitoarei ședințe a Consiliului Suprem de Apărare a Țării.

“La întâlnirea de astăzi au mai participat ministrul Apărării, domnul Mihnea Motoc, ministrul de Externe, domnul Lazăr Comănescu, consilierul prezidențial – Departamentul Securității Naționale, domnul Ion Oprișor, și consilierul prezidențial – Departamentul Politică Externă, domnul Bogdan Aurescu”, se mai arată în comunicat.